NARIADENIE KOMISIE (ES) č. 310/2009
z 15. apríla 2009
o začatí nákupu odtučneného sušeného mlieka na základe výberového konania počas obdobia, ktoré sa skončí 31. augusta 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 13 ods. 3 a článok 18 ods. 2 písm. e) v spojení s článkom 4,
keďže:
(1)
Nariadením Komisie (ES) č. 309/2009 (2) sa 15. apríla 2009, ukončil intervenčný nákup odtučneného sušeného mlieka za pevne stanovenú cenu, ktorý bol otvorený počas obdobia od 1. marca do 31. augusta 2009, pretože ponuky presiahli množstvo 109 000 ton stanovené v článku 13 ods. 1 písm. d) nariadenia (ES) č. 1234/2007.
(2)
S cieľom ďalej podporovať trh s odtučneným sušeným mliekom by sa malo začať výberové konanie.
(3)
V článku 13 nariadenia Komisie (ES) č. 214/2001 (3) sa ustanovujú pravidlá, ktoré treba dodržiavať, keď Komisia rozhodne o vykonávaní nákupu na základe výberového konania.
(4)
So zreteľom na osobitnú situáciu na trhu s mliekom a s cieľom zabezpečiť vyššiu účinnosť systému je vhodné, aby sa na základe výnimky zvýšil počet výberových konaní na dve konania za mesiac.
(5)
S cieľom umožniť začatie nákupu odtučneného sušeného mlieka na základe výberového konania bez zdržania po ukončení intervenčného nákupu za pevne stanovenú cenu by toto nariadenie malo nadobudnúť účinnosť čo možno najskôr.
(6)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nákup odtučneného sušeného mlieka na základe výberového konania nad rámec obmedzení ustanovených v článku 13 ods. 1 nariadenia (ES) č. 1234/2007 je otvorený do 31. augusta 2009 za podmienok ustanovených v kapitole II oddiele 4 nariadenia (ES) č. 214/2001 a v tomto nariadení.
Článok 2
Odchylne od článku 14 ods. 2 nariadenia (ES) č. 214/2001 lehota na predkladanie ponúk po vyhlásení jednotlivých výberových konaní je prvý a tretí utorok v mesiaci do 11.00 hod. (bruselského času).
V auguste je však táto lehota štvrtý utorok do 11.00 hod. (bruselského času). Ak je utorok štátny sviatok, lehota je predchádzajúci pracovný deň do 11.00 hod. (bruselského času).
Článok 3
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. apríla 2009